Il-Moviment Imperium Ewropa se jippreżenta tliet kandidati għall-elezzjonijiet tal-Parlament Ewropew, il-fundatur tal-Moviment Norman Lowell, Antoine Galea u Arlette Baldacchino. Waqt il-preżentazzjoni tat-tielet kandidat Norman Lowell ċaħad li l-Moviment huwa wieħed razzist iżda sostna li Moviment qed jitkellem fuq temi oħra bħall-ekonomija u l-ambjent. Qal li l-Moviment qed jiffoka fuq il-problema tal-immigrazzjoni illegali għax il-partiti l-kbar ma għamlu xejn dwarha u għax hija problema li trid tissolva malajr. Lowell qal li minkejja li ħafna qed jagħmlu bsaten fir-roti lill-Moviment, dan jinsab determinat li jekk ikun elett fil-Parlament Ewropew din il-problema tkun solvuta. Arlette Baldacchino qalet li l-Moviment huwa mmexxi b’imħabba lejn Malta u b’hekk irid li jgħarraf lill-poplu Malti dwar il-problemi tal-immigrazzjoni illegali, l-ambjent u anke kontra li jitwaqqa’ bini antik biex jittellgħu blokok ta’ flats. Dwar l-immigrazzjoni qalet li l-Moviment ilu jitkellem dwar ir-ripatrijazzjoni b’ħafna jgħidu li r-ripatrijazzjoni ma tistax issir iżda issa il-Gvern ta raġun lill-Moviment għax iffirma ftehim man-Niġerja biex l-immigranti jintbagħtu lura. Qalet li hija jngħaqdet mal-Moviment Imperium Ewropa biex tiġġieled il-ġlieda ħalli l-identità Maltija ma tkunx mittiefsa kif qed jiġri bl-influs ta’ barranin li qed jiġu Malta.